QORTI ĊIVILI – PRIM'AWLA Onor. Imħallef Dr. Neville Elnaib B.A., M.A. (Fin. Mandat ta' Inibizzjoni Numru 1164/2021 NC Digriet kamerali mogħti llum, il-Ħamis 12 ta' Awwissu 2021 Il-Qorti, Reġgħet rat ir-Rikors tar-rikorrenti ppreżentat fid-29 ta' Lulju 2021 fejn ir-rikorrenti talbet li din il-Qorti żżomm lill-intimata milli: installazjoni, ta' kwalsiasi bini, "tagħmel xogħlijiet arranġamenti, tikħil fl-appartamenti jew kwalunkwe xogħol proprjeta' ta' l-attriċi li jinsabu fil-korp ta' bini fl-indirizz 51, Triq San Publiju, Il-Kalkara stante li dawn l-appartamenti huma mertu ta' proċeduri quddiem il-Prim'Awla tal-Qorti Ċivili fejn ir-rikorrenti, li wettqet xogħol ta' design u project management fl-imsemmija appartamenti, daħħlet kontro-talba u għalhekk għandha interess li x-xogħol li bdiet hi ma jitkompliex sakemm ikun hemm sentenza finali u dana sabiex jitħarsu d- drittijiet tagħha." twaqqiegħ, ieħor Rat id-Digriet tagħha tad-29 ta' Lulju 2021 fejn il-Qorti laqgħet it- talba proviżorjament, ordnat notifika tar-Rikors bi żmien għar- Risposta u appuntat ir-Rikors għas-smigħ għas-seduta tal-5 ta' Awwissu 2021. Rat ir-Risposta tal-intimata ppreżentata fit-3 ta' Awwissu 2021 fejn l-intimata opponiet għall-ħruġ tal-Mandat ta' Inibizzjoni u dan għal diversi raġunijiet, fosthom illi: "1. [...] tali talba għandha tiġi sommarjament miċħuda bl-ispejjeż stante li din hija manifestament infondata fil-fatt u fid-dritt u tirrażenta l-fieragħ u l-vessatorju. 2. [...] l-mandat huwa irritu u null in kwantu ma ntużatx il-formola appożita bi ksur tal-Artikolu 1007(1) tal-Kodiċi tal-Organizazzjoni u l- Proċedura Ċivili [...] 3. [...] ma jeżistux ir-rekwiżiti meħtieġa a tenur tal-Artikolu 873(1) tal- tal-Kodiċi tal-Organizazzjoni u l-Proċedura Ċivili". Semgħet, fis-seduta tal-5 ta' Awwissu 2021, is-sottomissjonijiet finali tad-difensuri tal-partijiet. Rat id-dokumenti eżebiti u l-atti proċesswali kollha ta' dan ir- Rikors. Ikkunsidrat Illi l-għan ta' talba għal ħruġ ta' Mandat ta' Inibizzjoni huwa dak li jżomm persuna milli tagħmel xi ħaġa li tista' tkun ta' ħsara jew preġudizzju lil parti li titlob il-ħruġ tal-mandat. Bil-liġi jeħtieġ li biex ir-rikorrent ikun jistħoqqlu jikseb il-ħruġ ta' mandat bħal dak, huwa għandu juri s-segwenti:  li l-mandat huwa meħtieġ biex jitħarsu l-jeddijiet pretiżi minnu tant li bin-nuqqas ta' ħruġ tiegħu r-rikorrent ser isofri preġudizzju; li r-rikorrent ikun jidher li għandu prima facie dawk il-jeddijiet. Dawn l-elementi huma kumulativi u mhux alternattivi u jekk xi wieħed minnhom ma jirriżultax, il-Qorti għandha tiċħad it-talba għal ħruġ ta' mandat bħal dak. In oltre huma kriterji oġġettivi u fl- applikazzjoni tal-liġi dwar kif u meta għandu jinħareġ mandat, il- Qorti għandha tuża interpretazzjoni restrittiva. Dan għaliex il-ħruġ ta' Mandat ta' Inibizzjoni bħal kull mandat kawtelatorju jsir fi żmien meta l-pretensjoni ma tkunx għadha ġiet ġuridikament aċċertata u stabbilita. L-insenjament ta' dawn il-Qrati fil-kuntest ta' dak li ngħad hawn fuq huwa ċar u ben stabbilit. Il-Qorti tenfasizza illi kull eżami li tagħmel hi f'dan l-istadju jibqa' limitat għal dak li jidher mad- daqqa t'għajn, b'dana illi l-vertenza fil-mertu tibqa' riżervata għal dik il-Qorti li eventwalment tiġi adita bil-kawża. Ikkunsidrat Illi minkejja li fir-Risposta tagħha l-intimata tisħaq li l-mandat huwa irritu u null, il-Qorti ser tgħaddi mal-ewwel biex tikkunsidra l-mertu tal-mandat odjern, b'riżerva, jekk ikun il-każ, li tikkunsidra n-nullita' tal-mandat aktar il-quddiem. Illi kemm fir-Rikors tar-rikorrenti u kif fir-Risposta tal-intimata jirriżulta li hemm pendenti proċeduri ċivili li qed jinstemgħu quddiem din il-Qorti kif diversament preseduta. Mir-Risposta tal- intimata jirriżulta li tali kawża hija dik fl-ismijiet Marisa sive Maria Teresa Bianchini vs. Jade Galea St John (Numru 1/2021 RGM). Mid- dokumenti eżebiti jirriżulta li l-intimata fil-kawża ċitata (ċioe' ir- rikorrenti fir-Rikors odjern) ippreżentat Kontro-Talba flimkien mar- Risposta Ġuramentata tagħha. Illi fir-rigward tal-elementi neċessarji sabiex il-Qorti tkun tista' tilqa' il-ħruġ tal-mandat odjern, il-Qorti tikkondividi ma' dak li jingħad fir-Risposta tal-intimata fejn jingħad illi:  "Illi għalhekk altru milli hemm lok ta' xi preġudizzju irrimedjabbli li jista' jiġi sofferti mir-rikorrenti u li jiġġustifika ż-żamma fis-seħħ ta' dan il-mandat". "Illi lanqas ma tista' r-rikorrenti tippretendi li l-eċċipjenti ma tkomplix bix-xogħlijiet tul il-mori tal-proċeduri meta finalment l-eżitu ta' tali proċeduri jista' biss ikun wieħed pekunjarju". "Ma tistax tippretendi r-rikorrenti li l-eċċipjenti tbagħti l-ħsara fil- proprjeta' tagħha billi tħalliha skoperta u esposta għall-elementi sakemm jiġi deċiż x'somma għandha tieħu jew ma tieħux." Illi, in segwitu ta' dan, il-Qorti tifhem li hemm diversi diverġenzi bejn il-partijiet u minkejja li m'għandhiex għalfejn tidħol dwar il- kwistjoni tal-kawża li hemm pendenti bejn il-partijiet, il-Qorti tinnota li ma jirriżultalhiex li r-rikorrenti għandha jedd prima facie u li l-mandat huwa meħtieġ sabiex jitħarsu l-jeddijiet tagħha. Ikkunsidrat Illi għalkemm huwa minnu li fi stadju ta' Mandat ta' Inibizzjoni din il-Qorti jeħtieġ li tagħmel biss eżami prima facie tal-pretensjonijiet tar-rikorrenti dan ma jfissirx li l-Qorti għandha toqgħod fl-għama sempliċement fuq dak li ddikjarat ir-rikorrenti mingħajr ebda ombra ta' prova. Minn naħa l-oħra l-Qorti rat li f'każ li dan il- mandat jiġi milqugħ huma l-jeddijiet tal-intimata li ser jiġu gravament milquta u mhux bil-kontra. Illi l-Qorti tagħmel tagħha dak li ngħad minn din il-Qorti kif diversament preseduta fi provediment mogħti minnha fit-18 ta' Lulju 2008 fl-atti tal-Mandat ta' Inibizzjoni bin-Numru 976/2008 fl- ismijiet L-Avukat Dottor John Ludovic Chetcuti Thompson noe vs. Id-Direttur tal-Kuntratti, f'liema provediment ingħad is-segwenti: "Ir-rabta ta' Mandat ta' Inibizzjoni m'għandhiex tintuża bħala arma ta' theddid jew ġegħil (arm twisting) lill-parti intimata li, jew tagħmel dak li tixtieq il-parti rikorrenti jew ma tagħmel xejn. B'dan il-mod, il-Mandat ma jibqax għodda li tħares il-jedd prima facie tal-parti rikorrenti, imma ssir sarima li żżomm lill-parti intimata milli tgawdi l- jeddijiet tagħha. Il-Qorti hija tal-fehma li qatt ma kienet ir- rieda tal-liġi li l-Mandat ta' Inibizzjoni jinbidel f'arma bħal din." Decide Għal dawn il-motivi, il-Qorti taqta' u tiddeċiedi billi tirrevoka contrario imperio d-Digriet tagħha tad-29 ta' Lulju 2021 u tiċħad it- talba għall-ħruġ tal-Mandat ta' Inibizzjoni bin-Numru 1164/2021 fil-konfront tal-intimata. Bl-ispejjeż ta' dawn il-proċeduri kontra r-rikorrenti. _________________________ Onor. Dr. Neville Elnaib Ebejer Falzon _________________________ Alexia Dalmas Deputat Reġistratur